钦定古今图书集成/明伦汇编/官常典/第635卷 > 柳机
## 钦定古今图书集成/明伦汇编/官常典/第635卷 > 柳机

按《隋书》本传，“机字匡时，河东解人也。伟仪容，有器局，
颇涉经史。周武帝时为鲁公，引为记室。及帝嗣位，自
宣纳上士累迁少纳言、太子宫尹，封平齐县公。从帝
平齐，拜开府，转司宗中大夫。宣帝时，迁御正上大夫。
机见帝失德，屡谏不听。恐祸及己，托于郑译，阴求出外。于是拜华州刺史。及高祖作相，征还京师，时周代”
旧臣皆劝禅让，机独义形于色，无所陈请。俄拜卫州
刺史。及践阼，进爵建安郡公，邑二千四百户，征为纳
言。机性宽简，有雅望，然当近侍，无所损益。在职数年，
复出为华州刺史，奉诏每月朝见。寻转冀州刺史。后
征入朝，以其子述尚兰陵公主，礼遇益隆。初，机在周，
与族人文成公昂俱历显要，及此机、昂，并为外职。未
几还州。前后作牧，俱称宽惠。后数年，以疾征还京师，
卒于家，时年五十六。赠大将军、青州刺史，谥曰简。